दीपक बोले- लोग दुबले होने का मजाक उड़ाते, चाऊमीन के लालच में मिली पहली फिल्म
Deepak Dobiryal Journey To Success; How did Deepak Dobiryal became successful? Follow Deepak Dobiryal Special Story On Dainik Bhaskar (दैनिक भास्कर)
‘6 साल थिएटर करने के बाद जब मैं मुंबई गया तो लगा कि सब कुछ आसानी से हो जाएगा, लेकिन सब कुछ उल्टा हुआ। मुंबई में रहने के लिए न घर था और न ही पैसे। काम की तलाश में दर-दर भटकता था। लीड रोल के लिए ऑडिशन देने जाता था। सबको काम पसंद भी आता था, लेकिन बाद में मुझे नौकर के रोल के लिए ऑफर आता था। इन चीजों से टूट जाता था। लगता था कि मैंने थिएटर में कुछ किया ही नहीं है।’
ये कहना है दीपक डोबरियाल का जिन्होंने सलमान खान से लेकर अजय देवगन तक की फिल्मों में काम किया है। तनु वेड्स मनु में पप्पी जी के रोल से उन्हें बहुत पॉपुलैरिटी मिली थी। 33 फिल्मों में काम कर चुके दीपक 2 बार फिल्मफेयर अवॉर्ड के लिए नॉमिनेट हुए और एक बार विनर भी रहे।
हालांकि ये मुकाम हासिल करना उनके लिए आसान नहीं था, लेकिन उन्होंने सभी अड़चनों को एक टास्क के तौर पर लिया और कड़ी मेहनत के दम पर उन्होंने बॉलीवुड में ये मुकाम हासिल किया।
आज की स्ट्रगल स्टोरी में दीपक डोबरियाल के संघर्ष की कहानी, उन्हीं की जुबानी…
मेरा जन्म उत्तराखंड के पौड़ी गढ़वाल जिले के सतपुली गांव में हुआ था। पिता जी सरकारी विभाग में सेक्शन ऑफिसर थे। कुछ साल वहां रहने के बाद 5 साल की उम्र में पूरा परिवार दिल्ली आकर बस गया। यहां पर मैंने 12वीं तक की पढ़ाई की। 12वीं के बाद सारे दोस्त इसी उधेड़बुन में थे कि आगे चलकर वो क्या बनेंगे। कोई CA बनने चला गया, किसी ने टीचर बनने का फैसला किया। एक मैं ही था, जो समझ नहीं पा रहा था कि किस फील्ड में अपना करियर बनाऊं। 
एक दिन घर के बगल में रहने वाले मेरे दोस्त ने मुझे बताया कि कुछ कॉलेज स्टूडेंट्स एक प्ले कर रहे हैं। उस प्ले में एक रोल के लिए लड़के की जरूरत थी, दोस्त ने सुझाव दिया कि मुझे वो रोल कर लेना चाहिए। फिल्में देखना मुझे अच्छा लगता ही था, इसलिए दोस्त की सलाह पर कॉलेज स्टूडेंट्स से मिलने चला गया और उनके साथ नाटक में जुड़ गया। वो मेरा पहला प्ले था जिसका नाम बकरी था। इसके बाद कुछ नाटकों में काम करने के बाद मैं पूरी तरह से ही थिएटर में रम गया। 
शुरुआत में घरवालों से झूठ बोल कर काम किया। कहता था कि बस एक-दो प्ले ही हैं। पापा इस काम से बिल्कुल खुश नहीं थे। वो चाहते थे कि मैं सरकारी नौकरी करूं। इस बात पर हम दोनों में कई बार बहस भी हो जाती थी। 6 साल थिएटर करने के बाद मुंबई आ गया। मुंबई अकेले आने की तो बिल्कुल हिम्मत नहीं थी, वो तो दोस्तों के कहने पर जोश-जोश में बिना किसी तैयारी के आ गया, जिसका खामियाजा बाद में भुगतना पड़ा।
एक छोटे से कमरे में 6-7 दोस्तों के साथ रहता था। हालात इतने खराब थे कि उस कमरे का दरवाजा भी सही ढंग से बंद नहीं होता था। इसी बीच एक दिन रूम पर मुझसे मिलने के लिए मेरे पिता आ गए। कमरे की बुरी हालत देखकर वो बहुत दुखी हुए। यहां तक कि उन्होंने मुझे अपने साथ वापस ले जाने का फैसला कर लिया। उन दिनों पीयूष मिश्रा से मेरी अच्छी जान-पहचान थी। मैंने उन्हें ये सब बताया, फिर पीयूष मिश्रा ने उन्हें आश्वासन दिया कि मैं आगे चलकर जरूर कुछ बड़ा करूंगा। उन्होंने मेरी गारंटी ली जिसके बाद पापा को विश्वास हुआ और मुझे छोड़कर वापस घर चले गए। 
मैंने लगभग 4 साल तक मुंबई में स्ट्रगल किया। काम की तलाश में पूरा दिन निकल जाता था। कई सारे लीड रोल के लिए ऑडिशन भी दिए थे। लोगों को मेरा काम भी पसंद आता था, लेकिन ऑफर मुझे नौकरों वाले रोल के मिलते थे। उस वक्त मैं काफी दुबला-पतला था। इस वजह से भी लोग काम नहीं देते थे। उंगली दिखा कर बुलाते थे- अरे दुबला पतला दीपक कहां है। 
इन सबसे थक-हार कर मैंने खुद पर ही रिवर्स साइकोलॉजी अप्लाई की। दिल्ली के सारे दोस्तों से थोड़े-थोड़े पैसे मांगे। दोस्ती की वजह से किसी ने एक हजार तो किसी ने दो हजार भेज दिए। इस तरह मेरे पास लगभग 7 हजार रुपए हो गए। इन पैसों को इकट्ठा करने के बाद मैंने कैलेंडर पर 90 दिन मार्क कर दिए। इन नब्बे दिनों के लिए मैंने सोच लिया कि मैं कोई भी काम नहीं करूंगा। किसी के हिसाब से जिंदगी नहीं जिऊंगा, सिर्फ अपनी पसंद का काम करुंगा। वहीं मैंने किया भी। दिन भर घर पर रहता था। मनपसंद की फिल्में देखता, खाना बनाता और खाकर सो जाता। इस दौरान ऑडिशन के लिए कॉल भी आए, लेकिन नहीं गया। 90 दिनों के लिए सब कुछ किस्मत पर छोड़ दिया। इसके नब्बे दिन बाद मुझे एक ऐड फिल्म में काम मिला, जिसके लिए अच्छे पैसे मिले थे। इसके बाद काम मिलने का सिलसिला जारी रहा। 
इस ऐड फिल्म में काम करने के बाद मुझे फिल्म मकबूल में काम करने का मौका मिला। इस फिल्म में काम मिलने का किस्सा ये है कि एक दिन दोपहर में खाना खाने के बाद मैं और मेरा दोस्त सोने की तैयारी कर रहे थे। तभी दोस्त ने कहा- विशाल भारद्वाज अपनी अपकमिंग फिल्म मकबूल के लिए कास्टिंग कर रहे हैं। हम चलें क्या। मैंने कुछ नहीं बोला।
फिर उसने कहा- चल रात में चाऊमीन खिलाऊंगा। 
मैंने कहा- पक्का खिलाएगा ना। 
उसने हामी भरी जिसके बाद मैंने कहा- चल सकते हैं। 
जाते वक्त उसने कहा कि साथ में अपनी तस्वीर ले लूं। हम दोनों विशाल भारद्वाज के ऑफिस पहुंचे। मेरा एक दोस्त हनी त्रेहान फिल्म की कास्टिंग टीम में था। उसने हमारी मुलाकात विशाल से कराई। फिल्म के लिए विशाल को एक ऐसे कलाकार की जरूरत थी, जिसका लुक नॉर्मल हो और वो इरफान खान का दाहिना हाथ रहे। हम दोनों ने ऑडिशन दिया, लेकिन उन्हें मेरा काम पसंद आया। इस तरह ये रोल मुझे मिला। रोल मिलने के बाद दोस्त हमेशा कहता था कि अगर उसने मुझे जाने के लिए मनाया नहीं होता, तो शायद वो रोल मुझे कभी नहीं मिलता। फिल्म की शूटिंग के दौरान एक दिन मैं बहुत बीमार हो गया। जब इरफान खान की नजर मुझ पर पड़ी, तो उन्होंने गाड़ी बुलाकर मुझे इलाज के लिए अस्पताल भेजा। 
इस फिल्म के बाद मैं दूसरी फिल्म गुलाल की शूटिंग कर रहा था। इसी दौरान मां की तबीयत खराब हो गई, जिस वजह से दिल्ली जाना पड़ा। एक दिन हनी का कॉल आया और उसने कहा कि विशाल भारद्वाज अपनी फिल्म ओमकारा के लिए मुझे कास्ट करना चाहते थे। पहली फिल्म की शूटिंग के दौरान उन्होंने मुझसे कहा था कि किसी अच्छी फिल्म में दोबारा काम करेंगे। मां की तबीयत ज्यादा खराब थी, कोई घर पर उनकी देखभाल करने के लिए भी नहीं था। इस वजह से उस समय मैंने ये काम टाल दिया।
कुछ समय बाद जब घर पर लोग आ गए, तो मैं मुंबई वापस गया। मैंने हनी को यूं ही फोन किया और पूछा कि उस रोल में किसको कास्ट किया है। इतना सुनते ही उसने कहा कि जितना जल्दी हो सके, मैं विशाल जी के ऑफिस आ जाऊं। मैं ऑफिस पहुंचा, हनी ने तुरंत मुझे अंदर भेज दिया और ऑटोवाले को उसने ही पैसे दिए। ऑडिशन हुआ, विशाल को मेरा काम बहुत पसंद आया, फिर मैंने ओमकारा में काम किया। 
शूटिंग के दौरान सैफ अली खान को मेरा काम बहुत पसंद आया था। अजय देवगन ने भी मेरी तारीफ की थी। एक दिन उन्होंने हम सभी को अपनी वैनिटी में बुलाया और बताया कि सब मेरी तारीफ कर रहे हैं। 
फिल्म तनु वेड्स मनु के पप्पी जी के रोल से बहुत पॉपुलैरिटी मिली। इस रोल को मैंने लगभग 5 बार रिजेक्ट किया था। मैं कॉमेडी रोल नहीं करना चाहता था। मैं हर जॉनर का रोल करना चाहता था। आनंद. एल. राय ने जब फिल्म का ऑफर दिया, तब मैंने मना कर दिया। इसके बाद भी उन्होंने किसी दूसरे को इस रोल के लिए कास्ट नहीं किया। वो मुझे मनाते रहे। लगभग 5 बार रिजेक्ट करने के बाद मैंने इस रोल के हामी भर दी। वजह ये थी कि मैं राय साहब को दुखी नहीं करना चाहता था। वो इतने बड़े आदमी हैं, उसके बावजूद वो मेरा इंतजार कर रहे थे। मैं उन्हें और निराश नहीं करना चाहता था। 
फिल्म तनु वेड्स मनु रिलीज हुई। लोगों को मेरा काम बहुत पसंद आया। इंडस्ट्री के लोगों ने भी मेरी तारीफ की। इस फिल्म के बाद मुझे कॉमेडी जॉनर में ही 70- 75 रोल के ऑफर आए। मुझे लग रहा था कि मैं टाइप कास्ट हो जाऊंगा। एक, दो फिल्मों में काम कर लिया था, लेकिन लगभग 70 फिल्मों में काम करने से मैंने मना कर दिया था। ये बात 2010-11 के आस-पास की है। 
हाल ही में रिलीज हुई फिल्म भोला में मेरा निगेटिव किरदार था। उस फिल्म में काम करने के लिए अजय देवगन ने मेरा नाम सुझाया था। वो चाहते थे कि मैं ही इस रोल को करूं, लेकिन बाकी टीम मेंबर्स को इस बात पर संदेह था। उन्होंने मुझे कॉमेडी किरदार निभाते हुए देखा था। 
वहीं मुझे भी खुद पर भरोसा नहीं था कि मैं विलेन का रोल कर पाऊंगा। अजय देवगन ने मुझसे बात की, भरोसा दिलाया कि मैं ये रोल कर सकता हूं। बाद में टीम मेंबर्स को भी मेरा काम देखकर भरोसा हो गया। 
खुद को विलेन के किरदार में ढालने के लिए मैं रियल लाइफ में भी उसी की तरह बिहेव करने लगा था। जिन लोगों से प्यार से मिलता-जुलता था, उनसे मैंने हाय हैलो करना बंद कर दिया। कोई बड़ा सामने से गुजर जाता था, मैं उन्हें नमस्ते तक नहीं करता था। अंदर से बुरा भी लगता था कि क्या कर रहा हूं, लेकिन रोल के लिए ये सारी चीजें जरूरी थीं। मेरे इस व्यवहार को देखने के बाद लोग भी कहने लगे थे कि मैं कितना बदल गया हूं, अकड़ू हो गया हूं। हालांकि, अब वो समझ गए होंगे, मैंने ऐसा क्यों किया।
कोविड का टाइम सबके लिए खराब था। काम की कमी सबके पास थी। कोविड की शुरुआत में, मेरी भी जो फिल्में रिलीज हुईं, सब लगभग एक दिन बाद ही सिनेमाघरों से उतर गईं। इन चीजों ने मुझे बुरी तरह से प्रभावित किया। खबरें ये भी आ रही थीं कि कई लोगों ने अपने घर के हेल्पर या जो लोग उनके साथ काम करते थे, उनकी सैलरी में कटौती कर दी थी। कई लोगों ने तो उन्हें काम से ही निकाल दिया था। इस बुरे वक्त में मैंने फैसला किया कि मैं ऐसा कुछ भी नहीं करूंगा। मैंने अपने हेल्पर और जो लोग मेरे साथ काम करते थे, उनको समय पर सैलरी दी और उनके दुख-सुख में साथ रहा।
